b"\n_START_ARTICLE_\nDon Pasquale (opera)\n_START_PARAGRAPH_\nDon Pasquale je komi\xc4\x8dna opera v treh dejanjih (petih slikah) Gaetana Donizettija. Libreto je na osnovi starej\xc5\xa1ega besedila Angela Anellija napisal pesnik Giovanni Ruffini. Krstna predstava je bila v Italijanskem gledali\xc5\xa1\xc4\x8du v Parizu 3. januarja 1843. Naslovno vlogo je interpretiral basist Luigi Lablache, v vlogi Nemorina je nastopil Giovanni Matteo De Candia. Sama zgodba temelji na preverjeni stari komedijski temi commedie dell'arte.\n_START_SECTION_\nVsebina\n_START_PARAGRAPH_\nZgodba se dogaja v Rimu.\n_START_SECTION_\nPrvo dejanje\n_START_PARAGRAPH_\nStaremu don Pasqualu se kljub njegovemu \xc5\xa1estdesetletnemu samstvu na stare dni vzbude skomine, da bi se o\xc5\xbeenil, \xc4\x8de drugega ne, \xc5\xbee iz ma\xc5\xa1\xc4\x8devalnosti do ne\xc4\x8daka Ernesta, ki se brani namenjene mu neveste. Ernesto ljubi namre\xc4\x8d mlado vdovo Norino in njej na ljubo tvega, da ga bo starec razdedinil. Ker sam nima sredstev za poroko, se zate\xc4\x8de po pomo\xc4\x8d k stri\xc4\x8devemu prijatelju, doktorju Malatesti, ki naj bi Pasquala pregovoril, naj ne\xc4\x8daku prepusti, da si izbere \xc5\xbeeno po svojem srcu. Malatesta sklene starca temeljito izu\xc4\x8diti in ga ozdraviti muh. Zato navidezno popolnoma sogla\xc5\xa1a s Pasqualovimi poro\xc4\x8dnimi na\xc4\x8drti in mu jo celo pripravljen dati za \xc5\xbeeno svojo dozdevno sestro Norino, ki mu jo prika\xc5\xbee v najvabljivej\xc5\xa1i lu\xc4\x8di, kot vzor \xc5\xbeenskega bitja. Pasquale se \xc5\xbee ob samem opisu takoj vname za angela v \xc4\x8dlove\xc5\xa1ki podobi, spodi od doma nepokornega ne\xc4\x8daka in se sklene nemudoma o\xc5\xbeeniti. Ko Ernesto izve, da Malatesta ponuja stricu v zakon Norino, misli, da ga je doktor izdal, in obupa. Malatesta pa pou\xc4\x8di o vsem Norino, ki privoli v njegov na\xc4\x8drt. \xc4\x8ce bi starec v resnici rad okusil zakonske\xc2\xa0\xc2\xbbsladkosti\xc2\xab, pa naj jih. Pasquale naj se naprej s svojimi o\xc4\x8dmi prepri\xc4\x8da o njeni resni\xc4\x8dni lepoti, nakar bo sklenila z njim navidezen zakon, nato pa naj se pripravi!\n_START_SECTION_\nDrugo dejanje\n_START_PARAGRAPH_\nErnesto je poslal Norini poslovilno pismo in je ves nesre\xc4\x8den zaradi izgube ljubice. Doktor Malatesta predstavi Pasqualu Norino kot svojo sestro. Starcu se ob pogledu na angelsko milino kar srce raztopi in zahteva, naj se kar takoj sklene \xc5\xbeenitna pogodba. Malatesta pripelje la\xc5\xbenega notarja, ki opravi \xc5\xbeenitno ceremonijo. Kakor hitro pa jo to storjeno, se prej nedol\xc5\xbeno dekletce spremeni v\xc2\xa0\xc2\xbbzakonskega zmaja\xc2\xab."